Folketing
2004-04-21

Når ministeriet allerede i år 2003 skriver et hyrdebrev, er det selvfølgelig på grundlag af, at man har en viden om, at der er noget, der ikke fungerer. Der er altså nogle kommuner - 41 i det her tilfælde - som ikke opfylder de forpligtelser, de rent faktisk har i henhold til lovgivningen. Der er også nogle kommuner, som ikke får alle børnene ind i sådan et sprogstimuleringsarbejde. Fint. Men ville det ikke allerede på det tidspunkt, dvs. sidste år, have været muligt i hvert fald specifikt og målrettet at lave en vejledning der, hvor man kan se problemerne er? I hvert fald til de kommuner, som måske lige har modtaget børn, og som står lidt på bar bund og ikke helt ved, hvordan de kommer i gang. Skal man vente et helt år på, at der kommer en vejledning og en lovændring? Vejledningen kunne ministeriet da godt være kommet med allerede på det tidspunkt, og dermed kunne man have prøvet at se, om ikke det kunne skabe en forbedring og nogle bedre resultater for børn og forældre.